ബിജെപി എംഎല്എ സതീഷ് റെഡ്ഡിയുടെ കാറുകള് അജ്ഞാതര് അഗ്നിക്കിരയാക്കി കര്ണാടകയില് ബിജെപി എം.എല്.എയുടെ കാറുകള് അജ്ഞാതര് അഗ്നിക്കിരയാക്കി. ബി.ജെ.പി. എം.എല്.എ. സതീഷ് റെഡ്ഡിയുടെ രണ്ടു കാറുകളാണ് അജ്ഞാതര് കത്തിച്ചത്. വ്യാഴാഴ്ച പുലര്ച്ചെ ഒന്നരയോടെ അജ്ഞാതര് കാര്പോര്ച്ചില് പ്രവേശിക്കുകയും കാറുകള് അഗ്നിക്കിരയാക്കുകയും ചെയ്തുവെന്നാണ് നിരീക്ഷണക്യാമറകളില്നിന്ന് ലഭിക്കുന്ന വിവരം. ബൊമ്മനഹള്ളിയിലാണ് സതീഷ് റെഡ്ഡിയുടെ വീട്. ഇവിടെ വീടിന് സമീപത്തായി നിര്ത്തിയിട്ടിരുന്ന കാറുകളില് രണ്ടെണ്ണമാണ് കത്തിച്ചത്. എന്നാല് കാര് കത്തിച്ചവരുടെ മുഖം ദൃശ്യങ്ങളില് വ്യക്തമല്ല. ഇവര് ആരാണെന്ന വിവരവും ഇതുവരെ ലഭിച്ചിട്ടില്ല. അതേസമയം സംഭവത്തിന് പിന്നില് രാഷ്ട്രീയ വൈരാഗ്യമാണെന്ന് സതീഷ് റെഡ്ഡി ആരോപിച്ചു. പോലീസ് അന്വേഷണം ആരംഭിച്ചു. സമീപത്തെ നിരീക്ഷണ ക്യാമറകള് പരിശോധിച്ച് വരികയാണ്. അടുത്തുള്ള പെട്രോള് പമ്ബിലെയും സി.സി.ടി.വി. ദൃശ്യങ്ങള് പരിശോധിക്കുന്നുണ്ട്. ആരെങ്കിലും ഇവിടെനിന്ന് പെട്രോള് വാങ്ങിപ്പോയിട്ടുണ്ടോ എന്നറിയാനാണിത്.